SYNTEC เคาะแผนซื้อหุ้นคืน 60 ล้านหุ้น วงเงิน 200 ลบ. เริ่ม 17 ธ.ค.นี้
SYNTEC เคาะแผนซื้อหุ้นคืน 60 ล้านหุ้น วงเงิน 200 ลบ. เริ่ม 17 ธ.ค.นี้
4 ธ.ค. 2561

บริษัท ซินเท็ค คอนสตรัคชั่น จำกัด (มหาชน) หรือ SYNTEC เปิดเผยว่า ที่ประชุมคณะกรรมการบริษัทเมื่อวานนี้ (3 ธ.ค.) อนุมัติโครงการซื้อหุ้นคืนเพื่อการบริหารทางการเงิน ภายในวงเงินสูงสุดไม่เกิน 200 ล้านบาท เพื่อเข้าซื้อหุ้นคืนจากตลาดหลักทรัพย์แห่งประเทศไทย (ตลท.) ไม่เกิน 60 ล้านหุ้น หรือ 3.76% ของหุ้นที่จำหน่ายได้แล้วทั้งหมด โดยจะดำเนินการซื้อหุ้นคืนตั้งแต่วันที่ 17 ธ.ค.61 ถึงวันที่ 16 มิ.ย.62
โดยราคาซื้อคืนจะไม่เกินกว่าราคาปิดของหุ้นเฉลี่ย 5 วันทำการก่อนหน้าวันที่ทำการซื้อแต่ละครั้ง บวกด้วยจำนวนร้อยละ 15 ของราคาปิดเฉลี่ยดังกล่าว ทั้งนี้ ราคาหุ้นเฉลี่ยย้อนหลัง 30 วันทำการ ตั้งแต่วันที่ 18 ต.ค. 61 ถึงวันที่ 30 พ.ย. 61 เท่ากับ 3.32 บาทต่อหุ้น
สำหรับการจำหน่ายหุ้นที่ซื้อคืนจะเป็นการขายในตลาดหลักทรัพย์ฯ โดยมีกำหนดระยะเวลาจำหน่ายหุ้นที่ซื้อคืน ภายหลัง 6 เดือน นับแต่การซื้อหุ้นคืนเสร็จสิ้นแต่ต้องไม่เกิน 3 ปี
นอกจากนี้ที่ประชุมคณะกรรมการยังอนุมัติเพิ่มสัดส่วนการลงทุนใน บริษัท พีที ทรี แลนด์ จำกัด ซึ่งทำธุรกิจลงทุนในอสังหาริมทรัพย์เพื่อการให้เช่า ซึ่งจะเพิ่มสัดส่วนลงทุนเป็น 79.99% จากเดิมที่ถืออยู่ 69.99% โดยเป็นการซื้อหุ้นจำนวน 1,000 หุ้น จากผู้ถือหุ้นเดิมรายหนึ่งในวงเงินรวม 100,000 บาท เนื่องจากเล็งเห็นศักยภาพในการดำเนินการที่ดีของบริษัทย่อยว่าจะสามารถสร้างผลตอบแทนได้เป็นอย่างดี และการที่บริษัทมีสัดส่วนการลงทุนที่สูงขึ้นนั้น จะยิ่งเพิ่มความคล่องตัวในการเพิ่มทุนและควบคุมการบริหารงานในอนาคตได้อย่างมีประสิทธิภาพยิ่งขึ้น